PF เซ็นสัญญาโรงแรมชื่อดัง ปรับโฉม “คิโรโระ รีสอร์ท” ที่ญี่ปุ่น
PF เซ็นสัญญาโรงแรมชื่อดัง “สตาร์วูด โฮเต็ล แอนด์รีสอร์ท เวิลด์ไวด์” ให้เข้ามาบริหาร-ปรับโฉม "คิโรโระ รีสอร์ท" ที่ญี่ปุ่น พร้อมเปิดปลายปีนี้
5 ส.ค. 2558

นายชายนิด อรรถญาณสกุล ประธานเจ้าหน้าที่บริหาร บริษัท พร็อพเพอร์ตี้ เพอร์เฟค จำกัด (มหาชน) หรือ PF เปิดเผยว่า หลังจากที่บริษัทได้เข้าไปลงทุนใน คิโรโระ รีสอร์ท บนเกาะฮอกไกโดประเทศญี่ปุ่น ล่าสุดได้มีแผนพัฒนาสกีรีสอร์ทแห่งนี้ เพื่อยกระดับสู่มาตรฐานสากล ด้วยการลงนามในสัญญากับ สตาร์วูด โฮเต็ล แอนด์ รีสอร์ท เวิลด์ไวด์ อินคอร์เปอเรชั่น (NYSE:HOT) (Starwood Hotels &amp; Resorts Worldwide, Inc. (NYSE:HOT)  ให้เข้ามาบริหารโรงแรม ปรับรูปแบบห้องพักและบริการ  อีกทั้งยังได้ลงนามในสัญญากับ เอ็นแซดสกี (NZ Ski) ธุรกิจสกีชั้นนำจากประเทศนิวซีแลนด์  ให้เข้ามาปรับปรุงบริการด้านสกีพร้อมกันด้วย 
โดยโรงแรมทั้ง 2 แห่งของ คิโรโระ รีสอร์ท จะได้รับการปรับโฉมใหม่ เป็นโรงแรมในเครือสตาร์วูด ได้แก่ เดอะ เปียโน คิโรโระ ทริบิวท์ พอร์ตโฟลิโอ (The Piano Kiroro, a Tribute Portfolio Hotel) โรงแรมหรูภายใต้แบรนด์ “ทริบิวท์ พอร์ตโฟลิโอ” แห่งแรกในเอเชียแปซิฟิค ซึ่งมีจำนวนห้องพัก 282 ห้อง และ เชอราตัน ฮอกไกโด คิโรโระ รีสอร์ท Sheraton Hokkaido Kiroro Resort โรงแรมระดับห้าดาวที่อยู่ติดลานสกี มีห้องพักจำนวน 140 ห้อง ซึ่งทั้งสองโรงแรมจะได้รับการปรับห้องพักให้มีเอกลักษณ์เฉพาะตัว ตกแต่งอย่างหรูหราร่วมสมัย มีการปรับบริการต่างๆ ทั้ง ร้านอาหาร ตลอดจนล็อบบี้ต้อนรับของโรงแรม เพื่อส่งมอบประสบการณ์พักผ่อนระดับพรีเมี่ยมให้กับลูกค้า
นอกจากนี้ ยังมีการปรับรูปแบบบริการด้านสกี โดย NZ Ski ผู้ให้บริการด้านสกีชั้นนำจากนิวซีแลนด์ มีการพัฒนาอุปกรณ์และกิจกรรมในฤดูหนาวเพิ่มเติม  ทั้งนี้ คิโรโระ รีสอร์ท โฉมใหม่ภายใต้เครือสตาร์วูดพร้อมเปิดให้บริการในเดือนธันวาคม 2558 นี้
ทั้งนี้บริษัทมีความมั่นใจในอุตสาหกรรมการท่องเที่ยวของฮอกไกโดที่กำลังเติบโตอย่างรวดเร็ว โดยเฉพาะสกีซึ่งเป็นที่นิยมอย่างมาก  และเชื่อมั่นในการเข้ามาของเชนโรงแรมชั้นนำกลุ่มสตาร์วูด ความเชี่ยวชาญของทีมผู้บริหาร แบรนด์ที่มีชื่อเสียง และเครือข่ายที่มีอยู่ทั่วโลก จะช่วยเพิ่มศักยภาพในการแข่งขัน ขยายฐานตลาดให้กว้างขึ้นที่สำคัญคือ เพิ่มโอกาสทางธุรกิจในการสร้างผลตอบแทนที่ดียิ่งขึ้นจากสกีรีสอร์ทแห่งนี้ โดยปัจจุบันกลุ่มสตาร์วูดยังเป็นผู้บริหารโรงแรมในกลุ่มบริษัทอีก 3 แห่ง ได้แก่ เวสทิน แกรนด์ สุขุมวิท, เชอราตัน หัวหิน รีสอร์ท แอนด์ สปา และ เชอราตัน หัวหิน ปราณบุรี วิลล่า 
อนึ่งคิโรโระ ตั้งอยู่บนเกาะฮอกไกโด ประเทศญี่ปุ่น ใกล้เมืองซัปโปโร ห่างจากสนามบินชิโตเสะ ซัปโปโร ประมาณ 90 กิโลเมตร 